2011. aasta tooted ja teenused (sulgudes 2010. aasta andmed)

Kursused ja seminarid Kolledž viis ellu kokku 88 (91) erinevat tegevust (kursused, seminarid ja konverentsid). Hindamiste esialgne uurimine näitab, et üldine rahulolu kolledži tegevusega ja õppetulemustega oli kõrge (93 %). Kolledži üritustel osales 2 043(1 997) politseiametnikku ning 784 (841) koolitajat 37 (36) riigist (ELi liikmesriigid ja kolmandad riigid). Kolledž ise korraldas võrgustiku toetamiseks 17 (10) üritust ja alustas 2012. aasta toetuslepingute vooru avalduste vastuvõtmist. Ühtegi tegevust järgmisesse kalendriaastasse edasi ei lükatud. Välissuhted Välispoliitika: kolledž allkirjastas kaks uut kostöölepingut (Gruusia ja Montenegro). CEPOL jätkab viljakat koostööd oma strateegiliste partnerite, partneragentuuride ja ELi institutsioonidega, k.a EEAS. Lisaks kuulub CEPOL selgelt Euroopa Liidu politseimissioonidel osalevate politseiametnike peamiste koolitajate hulka. Koolituskäsiraamatute ja (ühtsete) väljaõppekavade väljatöötamine 2011. aastal töötati koostöös SIRENE’i koolituskomitee ja Euroopa Liidu Nõukogu SIRENE/SIS töörühmaga välja SIRENE koolituse koolitajate käsiraamat. Ühtsete väljaõppekavade tasandil töötati ühtse väljaõppekava definitsiooni kohta välja kolm baasdokumenti: rakendamine/integreerimine, ühtsete väljaõppekavade turundus ning kvaliteedi tagamine. Teadusuuringud ja uurimistegevus Teadusuuringute ja teaduse valdkonna korrespondentide võrgustik ja teadusuuringute ja teaduse töörühm toetasid ettevalmistusi 28–30. juunil 2011 toimunud CEPOLi iga-aastase Euroopa politseivaldkonna uurimis- ja teaduskonverentsiks „Küberkuritegevus, küberjulgeolek ja sotsiaalsed võrgustikud”. Kolledži veebilehel avaldati Euroopa teadusuuringute ja teadusalase bülletääni kolm uut numbrit. E-raamatukogu jätkab kasvamist ning e-Neti registreeritud kasutajate jaoks toimib see regulaarselt teadmiste salvestamise kohana. Vahetusprogramm Kolledži 2011. aasta vahetusprogramm toimus ajavahemikus aprill–detsember 2011 ning see koosnes järgmistest osadest: — politsei vanemametnike ja koolitajate vahetusprogramm; — komandörid; — küberkuritegevuse eksperdid; — õppereisid Europoli ja OLAFi juurde. Programm sisaldas Stockholmi programmist tulenevaid teemasid ning vastuvõtvate poolte spetsialistide/ekspertide koolitusvajadustega haakuvaid valitud teemasid. Iga külaskäigu kestus oli 12 kalendripäeva ning need olid organiseeritud bilateraalselt, st iga osaleja oli vastukülaskäigu ajal ise ka vastuvõtja. Kolme õppereisi sihiks oli Europol ja ühe reisi sihiks OLAF. Kokku oli 292 osalejat 26 liikmesriigist. Programmi eelarve oli umbes 800 000 eurot ja seda rahastas CEPOL. Elektrooniline võrgustik (e-Net) Kolledži elektroonilise võrgustiku (e-Net) veebilehe külastajate arv oli 109 000 (102 000) ning võrgustikul oli 2011. aasta lõpus 9 283 (6 226) registreeritud kasutajat (49 % enam kui 2010. aasta lõpus). Kolledži õppekorraldussüsteem osutus väga edukaks mitte ainult CEPOLi tavapärase tegevuse toetamisel, vaid ka teabevahetusplatvormina, mida kasutasid CEPOL/ISEC vahetusprogramm ja mitmed töörühmad. Samuti on kasutusele võetud avatud platvormid, kus erinevad praktikute rühmad võrgutehnoloogiat kasutades võrgustiku õppevormis lihtsalt üksteiselt õppida saavad. E-õpe 2011. aastal töötas kolledž välja viis e-õppe moodulit, mis hõlmasid järgmisi teemasid: Europol, Schengen, küberkuritegevus, sooline vägivald ja radikaliseerumist ja terrorismi vältiv ühenduse poliitika. Õiguskaitsetöötajad saavad mooduleid mistahes ajal või kohas kasutada oma erialaste oskuste arendamiseks ning need toetavad elukestvat õpet ja individuaalset iseõppimist. 2011. alustati e-õppe valdkonnas uue eduka toote – veebipõhiste seminaride – pakkumist. Kolledž organiseeris 18 veebipõhist seminari (9 politseid puudutavatel teemadel ja 9 õppekeskkonna toetamise teemadel), millest võttis osa 398 osalejat. Eelkirjeldatud tegevus parandab õiguskaitseteenistuste e-õppe kultuuri ning liikmesriikidest saadud tagasiside kinnitab, et tänases finants- ja õpikeskkonnas pakub kolledž uusi võimalusi õiguskaitseteenistuste tootlikkuse suurendamiseks.